กระทรวงวัฒนธรรม ออกแนวทางและมาตรการสงกรานต์วิถีใหม่ สืบสานวัฒนธรรมไทยประจำปี 2564 ป้องกันการแพร่ระบาดของโรคโควิด-19
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ออกประกาศแนวทางและมาตรการรณรงค์เพื่อสืบสานคุณค่าทางวัฒนธรรมเนื่องในประเพณีสงกรานต์ พุทธศักราช 2564  ภายใต้แนวคิด "สงกรานต์วิถีใหม่สืบสานวัฒนธรรมไทย  ซึ่งการดำเนินการจัดงานให้ปฏิบัติตามแนวทางมาตรการของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด- 19) และคณะกรรมการโรคติดต่อจังหวัด/กรุงเทพมหานคร  คำนึงมาตรการรักษาความปลอดภัย และการบังคับใช้อย่างเคร่งครัด   สืบสานวัฒนธรรมไทยและบรรยากาศการแสดงความกตัญญู เช่น การเข้าวัด ฟังเทศน์ ฟังธรรม การทำบุญตักบาตร การรดน้ำขอพรผู้ใหญ่  ส่วนแนวทางและมาตรการรณรงค์  ขอความร่วมมือพิจารณาจัดกิจกรรมในเทศกาลสงกรานต์แบบวิถีใหม่ เน้นเรื่องวัฒนธรรม ประเพณี การท่องเที่ยวและสุขภาพ งดเว้นการรวมกลุ่มคนจำนวนมากและมีการสัมผัสกันใกล้ชิดขับขี่ยานพาหนะให้ปฏิบัติตามกฎหมาย   การจัดพิธีรดน้ำดำหัวให้ยึดถือตามมาตรการของกระทรวงสาธารณสุข จำกัดจำนวนผู้เข้าร่วม สวมหน้ากากอนามัยทุกคน งดการจัดกิจกรรมรวมกลุ่มเล่นสาดน้ำและงดการจัดกิจกรรมที่มีการสัมผัสกันใกล้ชิด ได้แก่ งดประแป้ง งดการเล่นปาร์ตี้โฟม หลีกเลี่ยงการจัดเลี้ยงและสังสรรค์ งดดื่มแอลกอฮอล์ในสถานที่สาธารณะ ส่วนกิจกรรมอื่นให้อยู่ในดุลพินิจของคณะกรรมการโรคติดต่อจังหวัดหรือคณะกรรมการโรคติดต่อกรุงเทพมหานคร รวมทั้งรณรงค์แต่งกายผ้าไทยหรือผ้าท้องถิ่นและสนับสนุนศิลปินพื้นบ้านในการจัดกิจกรรมการละเล่น การแสดงทางวัฒนธรรมและประเพณีท้องถิ่น